แรงซื้อหุ้นใหญ่-ฟันด์โฟลว์ ดัน SET ปิดพุ่ง 1% ลุ้นสัปดาห์หน้าวิ่งทดสอบ 1,650 จุด
SET ปิดพุ่ง 18 จุด หลังตลาดหุ้นไทยวันนี้ขึ้นมาได้ราว 1% รับแรงซื้อหุ้นใหญ่ และฟันด์โฟลว์ไหลเข้า ขณะที่แนวโน้มสัปดาห์หน้าคาดแกว่งไซด์เวย์ขึ้นต่อ หลังเงินบาทแข็งค่าต่อเนื่องหนุนเงินทุนต่างชาติไหลเข้า ให้แนวต้าน 1,650 จุด และ แนวรับ 1,630 จุด
SET ปิดพุ่ง 18 จุด หลังตลาดหุ้นไทยวันนี้ขึ้นมาได้ราว 1% รับแรงซื้อหุ้นใหญ่ และฟันด์โฟลว์ไหลเข้า ขณะที่แนวโน้มสัปดาห์หน้าคาดแกว่งไซด์เวย์ขึ้นต่อ หลังเงินบาทแข็งค่าต่อเนื่องหนุนเงินทุนต่างชาติไหลเข้า ให้แนวต้าน 1,650 จุด และ แนวรับ 1,630 จุด
11 พ.ย. 2565

สำหรับนักวิเคราะห์ กล่าวว่า ตลาดหุ้นไทยวันนี้ปรับตัวขึ้นมาได้ราว 1% รับแรงซื้อกลุ่มโรงไฟฟ้า อิเล็กทรอนิกส์ และปิโตรเคมี หลังจากปรับลงไปค่อนข้างมากก่อนหน้านี้ โดยได้รับปัจจัยหนุนจากตัวเลขเงินเฟ้อสหรัฐออกมาต่ำกว่าคาดการณ์ ทำให้คาดหวังว่าธนาคารกลางสหรัฐ (เฟด) จะปรับขึ้นดอกเบี้ยเพียง 0.5% ในการประชุมเดือน ธ.ค.นี้
ขณะเดียวกันยังได้รับเชิงบวกในช่วงบ่ายจากการที่จีนประกาศลดระยะเวลากักตัวผู้เดินทางเข้าประเทศเหลือ 8 วัน จากเดิมที่ต้องกักตัวทั้งหมด 10 วัน ส่งสัญญาณดีต่อแนวโน้มการเปิดประเทศเต็มรูปแบบ
สำหรับแนวโน้มดัชนีตลาดหุ้นไทยสัปดาห์หน้าคาดแกว่งไซด์เวย์ในทิศทางที่ปรับขึ้นไปได้ต่อเนื่อง หลังจากเงินบาทยังคงแข็งค่าอย่างต่อเนื่องเป็นแรงหนุนให้เงินทุนต่างชาติไหลเข้า พร้อมให้แนวต้าน 1,650 จุด และ แนวรับ 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 3,272.59 ล้านบาท ปิดที่ 75.75 บาท เพิ่มขึ้น 1.00 บาท
DELTA มูลค่าการซื้อขาย 2,623.85 ล้านบาท ปิดที่ 620.00 บาท เพิ่มขึ้น 14.00 บาท
MINT มูลค่าการซื้อขาย 2,607.92 ล้านบาท ปิดที่ 31.25 บาท เพิ่มขึ้น 1.50 บาท
PTTEP มูลค่าการซื้อขาย 2,551.73 ล้านบาท ปิดที่ 189.00 บาท ลดลง 0.50 บาท
BGRIM มูลค่าการซื้อขาย 2,003.17 ล้านบาท ปิดที่ 37.25 บาท เพิ่มขึ้น 2.50 บาท